

|  |  |  |
| --- | --- | --- |
| **1.** **Въведение** | | |
| Комисията редовно изготвя доклад за Европейския парламент и Съвета относно функционирането на системата за контрол на традиционните собствени ресурси (ТСР).[[1]](#footnote-1)  Проверките на ТСР се основават на Решение 2007/436/ЕО, Евратом на Съвета от 7 юни 2007 г.[[2]](#footnote-2), Регламент № 1150/2000 на Съвета от 22 май 2000 г.[[3]](#footnote-3) и Регламент № 1026/1999 на Съвета от 10 май 1999 г.[[4]](#footnote-4) | ***Традиционни собствени ресурси (ТСР)****: мита върху продукти, внесени от трети държави, както и налози върху захарта. През периода 2013—2015 г. са осигурени повече от* ***50 милиарда EUR*** *(нетна сума). Средногодишната сума е 16,8 милиарда EUR.* |

Настоящият доклад, осмият от този вид, описва и анализира функционирането на системата за контрол на ТСР за периода от 2013 до 2015 г.[[5]](#footnote-5)Той предоставя информация за проведените от Европейската комисия проверки на традиционните собствени ресурси през този период и включва:

* проверките, проведени от Комисията на място в държавите членки, и последващите действия във връзка с тях;
* последващите действия във връзка с писмата с предварителни констатации на Европейската сметна палата;
* разглеждането на отписаните несъбираеми вземания;
* третирането на грешките на държавите членки, довели до загуба на традиционни собствени ресурси;
* управлението на базата данни относно случаите на измама и нередности (OWNRES);
* пилотната дейност относно одита на счетоводни сметки от раздели А и Б от страна на държавите членки;
* подпомагането на държавите кандидати.

**2.** **Рамка и методология на проверките на ТСР**

**2.1.** **Регулаторна и оперативна рамка на ТСР**

|  |  |
| --- | --- |
| Отговорността за събирането на ТСР е делегирана на държавите членки. Те са задължени да предоставят събраните мита на разположение на бюджета на ЕС и имат право да задържат като разходи по събирането 25 % от всички суми ТСР, предоставени на Комисията.[[6]](#footnote-6)Държавите членки са задължени да извършват самостоятелни проверки и да докладват на Комисията.  Комисията обаче запазва важни правомощия за извършване на проверки в тази област. За осъществяването на надзор върху системата за събиране на ТСР са възможни няколко вида проверки от страна на Комисията: проверки на разпоредбите, проверки на документацията и проверки на място. В допълнение към това Комисията е задължена да отговаря на забележките, направени от Сметната палата в годишния ѝ доклад, специалните ѝ доклади или писмата ѝ с предварителни констатации, както и на забележките и препоръките, направени от Европейския парламент по време на процедурата за освобождаване от отговорност във връзка с изпълнението на бюджета. Комисията гарантира, че държавите членки прилагат правилно правилата на ЕС, и докладва на бюджетния орган.  Контролните дейности на Комисията имат три специфични цели: | ***Вид проверки:***  ***Проверки на разпоредбите:*** *проверки на разпоредбите на държавите членки относно системата за събиране на ТСР.*  ***Проверки на документацията:*** *анализ на счетоводните отчети и всички видове счетоводни документи и регистри на държавите членки, включително доклади от държавите членки относно несъбираеми вземания.*  ***Проверки на място:*** *проверка на съответствието на националните системи и съответната документация на законодателството на ЕС както от счетоводна гледна точка, така и от гледна точка на митническите въпроси. Тези проверки се провеждат съвместно със съответните държави членки или самостоятелно.* |

* Поддържане на равнопоставеност между държавите членки и икономическите оператори, независимо къде в ЕС се извършва митническото оформяне на стоките. Комисията трябва да гарантира единно прилагане на правилата на ЕС с оглед предотвратяване на нарушения на конкуренцията;
* Подобряване на ситуацията относно събирането. Комисията трябва да се увери, че държавите членки изпълняват своите отговорностипо отношение на събирането и предоставянето на ТСР. Всякакви административни и финансови последици също следва да бъдат пропорционално разпределени между държавите членки;
* Информиране на бюджетния орган. Въз основа на констатациите от проверките Комисията може да прецени ефективността и старанието на държавите членки по отношение на събирането и предоставянето на ТСР, да предприеме необходимите мерки за отстраняването на всякакви пропуски и съответно да докладва на бюджетния орган.

**2.2.** **Цели и методология на проверките на място на ТСР**

Общата цел на проверките на традиционните собствени ресурси е да се постигне увереност, че въведените в държавите членки процедури отговарят на съответното законодателство на ЕС, както и че финансовите интереси на ЕС са защитени по подходящ начин. Всяка година се разглеждат различни теми в областта на митническите въпроси и счетоводството.

Проверките на място, които Комисията извършва, се основават на прецизна методология, чиято цел е да се провери съответствието на процедурите по отношение на стандартите на ЕС. Те се планират в рамките на годишна програма за проверки, която взема предвид различни теми на контрол, който трябва да се извърши в една или повече държави членки. Програмата за проверки се планира и включените в нея теми се избират въз основа на анализ на риска. Всички проверки се извършват с помощта на стандартизирани процедури и включват използването на адаптирани за всеки случай инструменти за одит, т.е. въпросници, изпращани предварително на държавите членки, и контролни листове (включително програми за тестове), които да бъдат използвани на място. Целта е да се гарантира съгласуваност при извършването на проверките и изготвянето на докладите.

**3.** **проверки, извършени от Комисията през периода 2013—2015 г.**

|  |  |
| --- | --- |
| През периода 2013—2015 г. Комисията извърши **86 проверки** съгласно член 18 от Регламент № 1150/2000. Шест от тези проверки бяха проведени съгласно подхода за съвместен одит.[[7]](#footnote-7)  От общо 288 направени констатации 122 имат пряко финансово въздействие (42,36 %), а 63 — регулаторно въздействие (21,88 %). Комисията е предприела надлежни мерки, за да гарантира, че държавите членки предоставят въпросните суми на разположение на бюджета на ЕС, когато това е целесъобразно. | ***86 проверки****, довели до 288 констатации.*  ***Подход за съвместен одит:*** *специални видове съвместен контрол, при който службите за вътрешен одит на държавите членки правят одит в съответствие с одобрен от Комисията метод.* |

**3.1.** **Проверки по митнически въпроси**

През 2013 и 2015 г. проверките бяха съсредоточени върху **въвеждането на стоки в митническата територия на ЕС**. Те обхващаха представянето на стоки пред митническите органи, определянето, обхвата и прецизността на обобщените декларации за временно складиране, разрешенията за съоръжения за временно складиране, наблюдението на стоки, поставени под режим на временно складиране, както и своевременното и правилното установяване на митата.

Често се изготвят тематични доклади с цел консолидиране на констатациите, направени по време на проверките по определена тема, както и последващите действия във връзка с тези констатации. **Тематичен доклад относно въвеждането** беше изготвен от Генерална дирекция „Бюджет“ и беше представен на държавите членки в рамките на Консултативния комитет по собствените ресурси (ККСР) на 4 декември 2014 г. и на Групата за митническа политика (ГМП)[[8]](#footnote-8) на 16—17 декември 2014 г. Осемте проверки, проведени през 2013 г., и трите проверки, проведени през 2015 г., показаха, че в посетените държави членки по-голяма част от определените цели са надлежно съблюдавани. Въпреки това на държавите членки бяха изпратени 32 констатации, включително проблеми, свързани със съответствието, и искания за подобрения на процедурите им.

През 2013 и 2014 г. проверките бяха съсредоточени върху **митническия режим „специфична употреба“**, който беше проверен в 18 държави членки. Те обхващаха по-специално процедурите по издаване на разрешения, митническия надзор, контрола върху въвеждането на стоките в предписаната специфична употреба и своевременното и правилно вземане под отчет на вносни мита. Представените констатации се отнасяха предимно до слабости при издаването на разрешения за специфична употреба и при митническия надзор, както и недостатъчни проверки и несъответствия в митническите декларации.

През 2014 г. проверките бяха съсредоточени предимно върху **последващите действия от страна на държавите членки във връзка със случаи на измама и нередности**. Сред разгледаните области бяха управлението, оценката и последващите действия във връзка с информацията за риска относно потенциални случаи на измама и нередности, функционирането на областта на контрол от общ приоритет „Discount“ и своевременното установяване и събиране на вземанията.

В допълнение към това **тематичен доклад** на тази тема беше изготвен от Генерална дирекция „Бюджет“ и беше представен на държавите членки в рамките на Консултативния комитет по собствените ресурси (ККСР) на 7 юли 2015 г. и на Групата за митническа политика (ГМП) на 4 декември 2015 г. Проведените 20 проверки доведоха до изпращането до посетените държави членки на 37 констатации, в по-голяма част от които се изискваха подобрения в процедурите за мониторинг и контрол с оглед управление на информационните формуляри относно рисковете и на комуникациите за взаимна помощ чрез своевременно изготвяне на обстойни рискови профили, които да обхванат идентифицирания риск. Констатациите и свързаните с тях последващи действия се отнасяха също така до старанието на държавите членки, мониторинга върху последващите проверки и други последващи мерки.

През 2015 г. бяха проведени пет проверки относно **управлението на суспендирането на мита и тарифните квоти**, за да се прецени по-специално дали предимствата от суспендирането на митата и от тарифните квоти са предоставени само на отговарящи на критериите лица и само за наличните количества, дали е извършен достатъчен митнически контрол и дали съответните мита са правилно изчислени и своевременно предоставени. Беше установено, че по-голяма част от държавите членки спазват законодателството на ЕС, осигурявайки достатъчна защита на финансовите интереси на ЕС. При все това бяха установени пропуски по отношение на управлението на тарифните квоти, извършените проверки и предоставянето на сумите ТСР в случай на частично разпределяне или отказ на квота. Комисията поиска от съответните държави членки своевременно да отстранят пропуските.

Освен това в четири държави беше разгледано **управлението на преференциалните тарифни мерки**. В това отношение акцентът беше поставен върху процедурите и условията за предоставянето на преференциално третиране, мониторинга върху непълните декларации и липсващите доказателства за произход, проверките и анализа на риска и последващите искания за проверка на произхода. Макар и като цяло да е осигурена достатъчна защита на финансовите интереси на ЕС, бяха установени пропуски по отношение на последващите проверки на доказателствата за произход и съдържанието и обработката на митнически декларации с преференциален произход. Следва да се отбележи, че през 2014 г. Европейската сметна палата публикува специален доклад по тази тема.[[9]](#footnote-9)

Като цяло държавите членки са поели ангажимент да подобрят своите системи. По отношение на по-голяма част от горепосочените констатации вече са предприети или в момента се предприемат действия.

|  |  |
| --- | --- |
| **3.2.** **Проверки по счетоводни въпроси**  **Управлението на отделната сметка[[10]](#footnote-10), в съчетание с корекциите на обичайната сметка**, е тема, която присъства редовно в контролната дейност във всички посещавани държави членки, в допълнение към основната митническа тема. Тази сметка представлява ценен източник на информация за начина, по който администрациите изпълняват своите задължения по отношение на управлението на ТСР (установяване на вземанията, управление на обезпеченията, проследяване на събирането на вземанията, отмени, отписване на несъбираемите вземания). Обстойни проверки изцяло **на тази тема** бяха проведени в три държави членки. Проведените на тази тема проверки през периода 2013—2015 г. потвърдиха, че повечето грешки са еднократни и че системните грешки представляват изключение. Държавите членки поеха финансовите последици от направените констатации. Проверките на Комисията потвърдиха, че цялостната ситуация се подобрява благодарение на натиска, който упражняват проверките на Комисията, както и благодарение на въвеждането в повечето държави членки на електронни митнически и/или счетоводни системи, които намаляват риска от еднократни грешки. При все това държавите членки трябва да продължат своите усилия да гарантират надлежното управление на отделната сметка и корекциите на обичайната сметка. Комисията ще продължи да наблюдава внимателно старанието на държавите членки по отношение на усилията за събиране на вземанията. | *Държавите членки въвеждат ТСР в една от две сметки:  -* ***обичайната сметка*** *за събраните или обезпечените суми (тези суми се внасят в бюджета на ЕС) -* ***отделната сметка*** *за несъбраните суми или за оспорените обезпечени суми.*  ***Система за събиране на ТСР:*** *всички системи и процедури, въведени от държавите членки с цел осигуряване на установяването, вземането по отчет, събирането и изплащането на ТСР.*  *ТСР, които са* ***несъбираеми****, се изваждат от отделната сметка след определен период от време. Сумите трябва да бъдат предоставени (платени) на Комисията, освен ако не могат да бъдат събрани поради* непреодолима сила *или по* други независещи от държавата членка причини*.* |

В допълнение към това в шест държави членки беше проведена поредица от проверки относно **достоверността на отчетите за обичайната и за отделната сметка.** Общото заключение беше, че въведените процедури за изготвяне на тези отчети съответстват на разпоредбите на ЕС и осигуряват защитата на финансовите интереси на ЕС. Представените след тези проверки констатации се отнасят до еднократни грешки или системни слабости с ограничено финансово въздействие.

На последно място, като последваща мярка във връзка с предходни проблеми, установени в белгийската система за събиране на ТСР, проведеният външен одит относно митническото освобождаване и системите за осчетоводяване на ТСР (изискан от Комисията) беше разгледан и оценен като в общи линии приемлив. Външният одитор е стигнал до заключението, че белгийското осчетоводяване на ТСР и установените суми, прехвърлени на Комисията, не съдържат съществени грешки и че цялостната достоверност на счетоводните сметки не е засегната от установените грешки (някои от които с финансово въздействие). Понастоящем се осъществяват последващите мерки във връзка с коригиращите действия, поискани от Комисията. Въпреки това прегледът на външния одит позволи оттеглянето на резервите на генералния директор относно достоверността на белгийската счетоводна отчетност, изразени в неговите декларации за достоверността в годишните отчети за дейността на ГД „Бюджет“ за 2011 и 2012 г.

**4.** **Последващи действия във връзка с проверките на Комисията**

**4.1.** **Регулаторни аспекти**

Когато в хода на проверките бъде установено наличието на недостатъци или пропуски в националните нормативни или административни разпоредби, държавите членки се приканват да вземат необходимите мерки, включително от законодателно или нормативно естество, за да се съобразят с изискванията на ЕС. Тези корекции са важна последица от проверките на Комисията. Направените констатации също така представляват съществен източник на информация за проблемите, които срещат държавите членки при прилагането на митническите разпоредби, и тяхното отражение върху ТСР.

**4.2.** **Резултати при спорове**

По някои елементи на законодателството позициите на държавите членки и Комисията все още се разминават. Поради това Комисията няма друг избор освен да прибегне към процедурата за установяване на неизпълнение на задължение (член 258 от Договора за функционирането на Европейския съюз). През периода 2013—2015 г. следните процедури за установяване на неизпълнение на задължение бяха или започнати, или приключени:

* Дело № 2007/2230 (решение на СЕО[[11]](#footnote-11) от 17 юли 2014 г., Комисия/Португалия, C-335/12): Съдът потвърди позицията на Комисията и заключи, че националните органи не са изпълнили своите задължения, отказвайки да предоставят сумите, съответстващи на мита по отношение на неизнесени превишени количества захар след тяхното въвеждане в Съюза. Поради факта, че изисканата лихва за забава беше платена в пълен размер, делото беше приключено.
* Дело № 2013/2103 относно Обединеното кралство: държавата членка отказа да компенсира загубата на собствени ресурси, причинена от неправомерното издаване на сертификати за износ от Ангила — територия, намираща се под неин суверенитет. Официалното уведомително писмо беше изпратено на 27.9.2013 г., а мотивираното становище — на 16.10.2014 г.
* Дело № 2013/2165 относно Нидерландия: държавата членка отказа да компенсира загубата на собствени ресурси, причинена от неправомерното издаване на сертификати EUR.1 от Кюрасао и Аруба — територии, намиращи се под неин суверенитет. Официалното уведомително писмо беше изпратено на 21.11.2013 г., а мотивираното становище — на 16.10.2014 г.
* Дело № 2013/2251 относно Италия: държавата членка отказа да компенсира загубата на собствени ресурси, причинена от липсата на адекватни мерки за събиране на установена и взета под отчет сума на мита. Това дело е свързано със случаи на отписвания IT(07)08-917 във връзка с контрабанда на цигари. Официалното уведомително писмо беше изпратено на 21.11.2013 г., а мотивираното становище — на 28.4.2016 г.
* Дело № 2014/2221 относно Белгия: държавата членка отказа да предостави лихвите за забава, свързани с четири случая, при които изисканите обезпечения са се оказали недостатъчни, за да покрият митническите задължения. Официалното уведомително писмо беше изпратено на 25.9.2014 г., а допълнително официално уведомително писмо — на 22.10.2015 г.

В своето решение от 3 април 2014 г. *Комисия/Обединеното кралство* Съдът потвърди също позицията на Комисията, потвърждавайки, че националните органи не са изпълнили своите задължения, отказвайки да предоставят сумите, съответстващи на дължимите за вноса на чесън в прясно състояние мита от неправилна обвързваща тарифна информация.

Съдът е взел също така няколко решения във връзка с молби на държави членки за отмяна на поканите за внасяне на средства, издадени от службите на Комисията. Общият съд постанови, че писмо на Комисията, приканващо държавите членки да платят собствени ресурси, не представлява мярка, срещу която може да бъде заведен иск за отмяна.[[12]](#footnote-12) Пред Съда има висящи жалби, предявени срещу тези решения.[[13]](#footnote-13)

**4.3.** **Финансови аспекти**

През референтния период (2013—2015 г.) на Комисията бяха изплатени допълнителни вземания на обща стойност над **124 милиона EUR** вследствие на забележките, направени в докладите ѝ за проверка и при другите ѝ контролни дейности, както и в резултат на предприетите от нея действия във връзка с констатациите на Сметната палата и решенията на Съда относно процедурите за установяване на неизпълнение на задължение в областта на ТСР.

Общият размер на лихвите за забава, платени от държавите членки, възлиза на над **104 милиона EUR**.

**5.** **Мерки на Комисията за подобряване на събирането на традиционните собствени ресурси**

Освен проверките на място в държавите членки Комисията разполага с няколко други начина за контролиране на събирането на ТСР. Правилното използване на тези начини реално подобрява събирането.

**5.1.** **Разглеждане на отписаните несъбираеми вземания**

|  |  |
| --- | --- |
| Държавите членки трябва да вземат необходимите мерки за предоставяне на ТСР, освен когато събирането на ТСР се окаже невъзможно поради непреодолима сила или по независещи от държавите членки причини (член 17, параграф 2 от Регламент № 1150/2000).  Съгласно законодателството на ЕС държавите членки трябва да докладват на Комисията несъбираеми суми, превишаващи 50 000 EUR (доклади за отписани вземания), за които считат, че са възникнали по независещи от тях причини, а Комисията прави коментари по всеки доклад. По отношение на суми под този праг не съществува изискване за отделно докладване, но примери за такива случаи редовно се разглеждат по време на провежданите от Комисията проверки на място.  За да помогне на държавите членки да преценят своята потенциална финансова отговорност по отношение на несъбираеми суми ТСР, Комисията издаде работен документ — Компендиум — съдържащ критериите, обуславящи нейните коментари относно докладите за отписани вземания през периода 1992—2012 г. Работният документ беше представен на държавите членки по време на заседанието на ККСР на 6 декември 2012 г. Той беше преразгледан на 25 юни 2013 г., за да вземе под внимание промените в законодателството на ЕС и съответната съдебна практика по отношение на традиционните собствени ресурси. | ***Доклад за отписани вземания:*** *процедура съгласно член 17 от Регламент № 1150/2000 за мониторинг върху потенциалната финансова отговорност на държавите членки по отношение на несъбираеми суми ТСР, превишаващи 50 000 EUR. Съгласно тази процедура Комисията издава становище дали ТСР са станали несъбираеми поради независещи от държавите членки причини. Целта на извършвания от Комисията преглед на докладваните случаи е* ***да се оцени степента на старание на държавите членки при осъществяваните от тях операции по събиране на вземания****.* |

Когато държавите членки считат, че отговарят на условията за освобождаване от задължението да предоставят на разположение на Комисията сумите, превишаващи 50 000 EUR, които съответстват на оказали се несъбираеми установени вземания, те трябва да докладват съответните случаи на Комисията посредством многоезична база данни, наречена WOMIS (система за управление и информация в областта на отписванията), която започна да функционира на 1 януари 2010 г. Този редовно актуализиран инструмент позволява ефикасно и сигурно управление на докладите на държавите членки.

През периода 2013—2015 г. 904 доклада[[14]](#footnote-14) бяха изпратени на Комисията, отнасящи се до обща сума от 245 523 019 EUR. В отговор на общо 791 доклада, разгледани през този период (неприключени случаи и нови доклади), отнасящи се до обща сума от 290 520 371 EUR, Комисията прие 106 доклада, отнасящи се до сума от 40 831 238 EUR. По отношение на 264 случая, отнасящи се до сума от **87 273 185 EUR**, Комисията счете, че сумите са станали несъбираеми поради зависещи от съответните държави членки причини. По отношение на 12 случая беше счетено, че докладването им на Комисията е било неправилно или преждевременно (5 013 866 EUR). Комисията трябваше да поиска допълнителна информация относно повече от половината от разгледаните случаи (409 доклада[[15]](#footnote-15), по отношение на които в края на 2015 г. окончателните коментари на Комисията все още не бяха направени (157 402 082 EUR).

**5.2.** **Третиране на грешките при установяването на вземания, довели до загуба на традиционни собствени ресурси**

В решението си от 15 ноември 2005 г.[[16]](#footnote-16) *Комисия/Дания* Съдът на Европейските общности потвърди позицията на Комисията, че задължението на държавата членка да установи вземането на ЕС спрямо ТСР (и да предостави тези ТСР) възниква веднага щом условията, предвидени в митническото законодателство, бъдат изпълнени при нормални обстоятелства. Ето защо не е необходимо самото установяване да е извършено. Тъй като държавите членки са освободени от задължението за предоставяне на ТСР само в случаи на непреодолима сила или ако сумата не може да бъде събрана поради независещи от държавите членки причини, държавите членки трябва да поемат финансовите последици от грешките, които са допуснали, независимо от момента на реалното установяване на вземанията или дори при липса на установяване на вземанията.

Въз основа на тази съдебна практика Комисията проследи през периода 2013—2015 г. административните грешки, допуснати от държавите членки в ущърб на финансовите интереси на ЕС (проверки на място, национални решения за възстановяване или опрощаване на вземания поради административни грешки и т.н.). Благодарение на това проследяване Комисията изиска от държавите членки да предоставят **32 704 818 EUR** през периода 2013—2015 г.

Съдът на Европейския съюз също поясни в своето решение C-334/08 от 8 юли 2010 г. *Комисия/Италия*, че държавите членки носят финансова отговорност за ТСР, които е трябвало да бъдат предоставени, считано от датата, на която средствата е трябвало да бъдат предоставени при недопускане на административна грешка. Лихвата за забава се изчислява по съответния начин.

**5.3.** **Базата данни OWNRES**

Съгласно Регламент № 1150/2000 държавите членки трябва да изпращат на Комисията информация за случаите на измама и нередности, свързани с вземания в размер на над 10 000 EUR. Тази информация се изпраща чрез базата данни OWNRES, която се управлява и поддържа от Комисията.

Тази база данни осигурява на Комисията съществена информацията, която ѝ е нужна за проследяване на събирането и за подготвяне на проверките ѝ на място. Тя се използва и от Европейската служба за борба с измамите (OLAF) с цел извършването на различни анализи. Съобщените данни се оценяват подробно в годишния доклад на Комисията до Европейския парламент и Съвета относно защитата на финансовите интереси на Европейския съюз — Борба с измамите.

**5.4.** **Пилотни проекти относно одити на счетоводни сметки от раздели А и Б от страна на държавите членки**

В допълнение към споразуменията за съвместен одит с Дания и Австрия Комисията участва в пилотен проект за управление на одити на счетоводни сметки от раздели А и Б, които да бъдат провеждани от самите държави членки и впоследствие оценявани от службите на Комисията. През 2012 г. беше създадена проектна група за подход за съвместен одит, в съответствие с концепцията за програмата за действие „Митници 2013“, в която участват представители на 13 държави членки. Групата подготви препоръки за общи цели и инструменти за одит за службите за вътрешен одит (или службите за контрол на ТСР) на националните администрации. През 2014 г. беше извършен пилотен одит относно осчетоводяването на ТСР, в който участваха пет държави членки (България, Естония, Хърватия, Италия и Словения). Те представиха своите одитни доклади през последното тримесечие на 2014 г. След това Комисията проведе проверки на място в съответните държави членки, за да валидира техните собствени констатации от пилотния одит. Цялостните заключения от извършената процедура бяха включени в единен доклад на Комисията по държави членки.

Резултатите бяха като цяло положителни, макар и да бяха идентифицирани някои проблеми, които изискват допълнителна работа и обмисляне. Необходим е повече опит по отношение на този вид съвместна работа. За целта през 2016 г. започна втори пилотен проект относно осчетоводяването на ТСР.

**5.5.** **Мерки за мониторинг за присъединяващите се държави**

Комисията предоставя техническа помощ на държавите кандидати, за да развият необходимия административен капацитет и да въведат нужните системи за прилагането на достиженията на общностното право в областта на ТСР след присъединяването. В допълнение към това тя извършва оценка на подготвеността на държавите кандидати в това отношение.

В тази област Комисията проведе своята последна подготвителна мисия през 2013 г. в рамките на преговорите за присъединяване на Хърватия. Тази мисия за установяване на фактите позволи на Комисията да получи достатъчна увереност в административния капацитет на Хърватия да прилага достиженията на общностното право. Техническа помощ под формата на семинари относно собствените ресурси беше предоставена на Исландия и Черна гора. Исландия оттегли своята кандидатура за членство в ЕС, а Черна гора продължава да получава техническа помощ.

**6.** **Цялостна оценка на системата за контрол**

Както през предходните периоди, констатациите, направени през периода 2013—2015 г., потвърждават ползите и увереността, които ЕС извлича от системата за контрол на ТСР. В годишните си доклади Европейската сметна палата също определя тази система като ефективна от гледна точка на защитата на финансовите интереси на ЕС.

Основната цел на системата за контрол на ТСР от страна на Комисията е да се гарантира, че държавите членки съблюдават регулаторната рамка на ЕС относно ТСР и предоставят ТСР на разположение на бюджета на ЕС своевременно и в пълен размер. Финансовото отражение на докладваните по-горе проверки е значително и очевидно подобрява събирането и предоставянето на ТСР на разположение на бюджета на ЕС. Категорично обаче проверките също така подобряват съблюдаването на правилата на ЕС. В резултат на констатациите от проверките на Комисията държавите членки редовно преразглеждат своите собствени правила и процедури или въвеждат нови. Решенията на Съда на Европейския съюз също потвърждават редовно становищата на Комисията относно защитата на финансовите интереси на ЕС по отношение на въвеждането на законодателната рамка за собствените ресурси. На последно място констатациите от проверките на Комисията оказват въздействие върху законодателния процес, например чрез идентифициране на пропуски и последиците от тях.

Като цяло проверките на Комисията допринасят значително за постигане на по-добра защита на финансовите интереси на ЕС чрез ефикасен мониторинг върху своевременното и пълно предоставяне на ТСР от държавите членки.

**7.** **Заключение**

Резултатите, регистрирани от 2013 до 2015 г., показват, че проверките на Комисията на ТСР и систематичното проследяване на констатираните недостатъци продължават да бъдат абсолютно необходимо и ефикасно средство за подобряване на събирането на ТСР и за осигуряване на увереност, че финансовите интереси на ЕС в тази област са надлежно защитени.

Проверките продължават да бъдат ключов инструмент за осигуряване на съблюдаване на правилата на ЕС. Тяхното финансово отражение е значително, за което свидетелстват допълнителните нетни средства, предоставени на разположение на бюджета на ЕС (включително плащания, свързани със суми, станали несъбираеми поради зависещи от държавите членки причини, както и плащания, свързани с финансовата отговорност на държавите членки по отношение на грешки, допуснати от националните администрации) в размер на **около 348 милиона EUR в периода 2013—2015 г**. Това създава значителни стимули за своевременно и пълно предоставяне на ТСР на разположение на бюджета на ЕС. В допълнение към това проверките допринасят за гарантирането на равно третиране на държавите членки по отношение както на прилагането на митническото и счетоводното законодателство, така и на защитата на финансовите интереси на ЕС, осигурявайки мощен механизъм за противодействие и предотвратяване на причиняващи вреди нарушения на конкуренцията.

От 1 май 2016 г. се прилага ново митническо законодателство[[17]](#footnote-17), а след ратифициране от държавите членки ще се прилага със задна дата нова законодателна рамка по отношение на собствените ресурси за периода 2014—2020 г., считано от 1 януари 2014 г. И двата законодателни пакета изискват Комисията да продължи своите контролни дейности относно ТСР решително и ефективно.

1. Член 18, параграф 5 от Регламент № 1150/2000. [↑](#footnote-ref-1)
2. ОВ L 163, 23.6.2007 г., стр. 17. [↑](#footnote-ref-2)
3. ОВ L 130, 31.5.2000 г., стр. 1—9, изменен с Регламент № 1377/2014 на Съвета от 18 декември 2014 г. (ОВ L 367, 23.12.2014 г., стр. 14). [↑](#footnote-ref-3)
4. ОВ L 126, 20.5.1999 г., стр. 1. [↑](#footnote-ref-4)
5. Докладът акцентира върху проверките, проведени от институциите на ЕС (Комисията и Сметната палата). Той не обхваща проведените от държавите членки проверки, подробните резултати от които са представени в годишния доклад, изготвен съгласно член 325 от Договора за функционирането на Европейския съюз. [↑](#footnote-ref-5)
6. На заседанието на Европейския съвет на 8 февруари 2013 г. беше постигнато споразумение от 1 януари 2014 г. държавите членки да задържат като разходи по събирането 20 % от събраните суми. Това ще бъде приложено със задна дата след влизането в сила на новото Решение относно собствените ресурси. [↑](#footnote-ref-6)
7. Проверки в Дания и Австрия. [↑](#footnote-ref-7)
8. В Групата за митническа политика членуват генералните директори на националните митнически администрации. [↑](#footnote-ref-8)
9. Специален доклад № 2 на ЕСП „Добре ли се управляват преференциалните търговски режими?“. [↑](#footnote-ref-9)
10. Наричана също така счетоводна сметка от раздел Б. [↑](#footnote-ref-10)
11. Съд на Европейските общности [↑](#footnote-ref-11)
12. Словения/Комисия, Дело T-585/14; Словакия/Комисия, Дело T-678/14 и Дело T-779/14; Румъния/Комисия, Дело T-784/14; Испания/Комисия, Дело T-841/14. [↑](#footnote-ref-12)
13. Румъния/Комисия, Дело C-599/15P; Словакия/Комисия, Дело C-593/15P и Дело C-594/15P. [↑](#footnote-ref-13)
14. Включително случаи, при които държавите членки са поискали повторно разглеждане. [↑](#footnote-ref-14)
15. Включително случаи, при които държавите членки са поискали повторно разглеждане. [↑](#footnote-ref-15)
16. Дело C-392/02. [↑](#footnote-ref-16)
17. Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза; Делегиран регламент на Комисията (ЕС) 2015/2446 от 28 юли 2015 г. за допълнение на Регламент (ЕС) № 952/2013 на Европейския парламент и на Съвета за определяне на подробни правила за някои от разпоредбите на Митническия кодекс на Съюза; Регламент за изпълнение (ЕС) 2015/2447 на Комисията от 24 ноември 2015 г. за определяне на подробни правила за прилагането на някои разпоредби на Регламент (ЕС) № 952/2013 на Европейския парламент и на Съвета за създаване на Митнически кодекс на Съюза. [↑](#footnote-ref-17)